Oficialusis leidinys L 155 , 10/06/1986 p. 0009 - 0010



Protokolas, pratęsiantis Europos ekonominės bendrijos ir Tailando Karalystės bendradarbiavimo susitarimą dėl maniokų auginimo, pardavimo ir prekybos jais EUROPOS BENDRIJŲ TARYBA, ir TAILANDO KARALYSTĖS VYRIAUSYBĖ, PO konsultacijų, Tailando Karalystės Vyriausybės prašymu surengtų pagal Europos ekonominės bendrijos ir Tailando Karalystės bendradarbiavimo susitarimo dėl maniokų auginimo, pardavimo ir prekybos jais 9 straipsnį, toliau - Bendradarbiavimo susitarimas; ATSIŽVELGDAMOS į tai, kad nuo Bendradarbiavimo susitarimo įsigaliojimo Tailando Karalystė tapo Bendrojo susitarimo dėl tarifų ir prekybos (GATT) Susitariančiąja Šalimi; PRIPAŽINDAMOS, kad Bendradarbiavimo susitarimas buvo tinkamai taikomas; ATSIŽVELGDAMOS į tai, kad per pirmąjį penkerių metų laikotarpį Tailande galėjo būti pasiekti ne visi žemės ūkio plėtros ir įvairovės tikslai, ir todėl reikia tęsti pastangas, įskaitant jų nagrinėjimą ministerijų lygyje; PATVIRTINDAMOS savo norą, kad Bendradarbiavimo susitarimas toliau galiotų; NUSPRENDĖ pratęsti Bendradarbiavimo susitarimą, kurio 1, 3 ir 9 straipsnių nuostatas papildo ir iš dalies pakeičia šis protokolas, ir tuo tikslu savo įgaliotaisiais atstovais paskyrė: EUROPOS BENDRIJŲ TARYBA: TAILANDO KARALYSTĖS VYRIAUSYBĖ: KURIE, tinkamai pasikeitę visais įgaliojimais, SUSITARĖ: 1 straipsnis Bendradarbiavimo susitarimas pratęsiamas ketverių metų laikotarpiui, kuris prasideda 1987 m. sausio 1 d. Po to jis ir toliau taikomas kitiems ketverių metų laikotarpiams, remiantis kiekiais, nustatytais ketverių metų laikotarpiui nuo 1987 m. sausio 1 d. iki 1990 m. gruodžio 31 d., jei nė viena Šalis jo nedenonsuoja likus mažiausiai vieneriems metams iki pradinio ar vėlesnių ketverių metų laikotarpių pabaigos. Denonsavimas įsigalioja pasibaigus ketverių metų laikotarpiui, kurio metu apie jį buvo pranešta. Tačiau prieš pranešdama apie Susitarimo denonsavimą, viena Šalis turėtų pradėti konsultacijas su kita Šalimi, siekdama rasti sprendimus arba susitarti dėl Susitarimo pakeitimų, kurie leistų Bendradarbiavimo susitarimui ir toliau galioti. 2 straipsnis 1. Ketverių metų laikotarpiui nuo 1987 m. sausio 1 d. iki 1990 m. gruodžio 31 d. ir kiekvienam vėlesniam ketverių metų laikotarpiui nustatomas bendras eksporto kiekis – 21 milijonas tonų kiekvienam laikotarpiui. Tačiau bendras kiekvienų metų eksportas negali viršyti 5,5 milijono tonų. 2. Siekiant užtikrinti maniokų tiekimo nenutrūkstamumą 1986–1987 m. ir tarp vėlesnių pratęsimų nuo 1991 m., ir laikantis šio straipsnio 1 dalyje nurodyto didžiausio metinio kiekio, per paskutinį 1986 m., 1990 m. ketvirtį ir vėlesnių ketverių metų laikotarpių paskutiniaisiais metais Tailandas gali išduoti eksporto sertifikatus iki 500000 tonų papildomo kiekio eksportui. Šis kiekis įskaičiuojamas į eksporto kiekius, nustatytus kitam tuoj pat prasidedančiam ketverių metų laikotarpiui. 3 straipsnis 1. Sutartiems kiekiams Bendrija ir toliau taiko didžiausią 6 % ad valorem importo mokestį maniokų šaknims ir produktams, šiuo metu importuojamiems pagal Bendradarbiavimo susitarimą, įskaitant kietąsias granules, gautas iš pradžių maniokų šaknis perdirbant į miltų rupinius prieš granuliavimą. Pripažįstama, kad maniokų perdirbimo siekiant palengvinti jo vežimą ir (arba) išspręsti aplinkos apsaugos problemas techninę pažangą turėtų nuolat stebėti jungtinė darbo grupė, sudaryta pagal Bendradarbiavimo susitarimo 7 straipsnį. 2. Naujosios suderintos tarifų klasifikacijos sistemos įsigaliojimas nepažeidžia šio straipsnio 1 dalies nuostatų. 3. Tačiau šio straipsnio nuostatos neturi įtakos ir iš anksto neapsprendžia: a) produktų, kuriems taikomas Bendrijos pradinis įsipareigojimas pagal GATT, kuris šiuo metu yra sustabdytas; arba b) produktų, kuriems taikomi dabartiniai GATT susitarimai, laikinai sustabdantys Bendrijos įsipareigojimus pagal GATT, kurie yra pakeisti tarifine kvota, būsimo apibrėžimo. 4. Joks būsimas Bendrijos įsipareigojimo pagal GATT arba laikinųjų susitarimų, nurodytų šio straipsnio 3 dalyje, apibrėžimas ar aiškinimas neturi įtakos Bendradarbiavimo susitarimui. 4 straipsnis Bendrija patvirtina, kad Bendradarbiavimo susitarimo 6 straipsnyje numatyta pagalba bus ir toliau teikiama. -------------------------------------------------- Informacija apie Protokolo, pratęsiančio Europos ekonominės bendrijos ir Tailando Karalystės bendradarbiavimo susitarimą dėl maniokų auginimo, pardavimo ir prekybos jais, pasirašymą Protokolą, pratęsiantį Europos ekonominės bendrijos ir Tailando Karalystės bendradarbiavimo susitarimą dėl maniokų auginimo, pardavimo ir prekybos jais 1986 m. kovo 23 d. pasirašė: Europos Bendrijų Tarybos vardu Komisijos pirmininko pavaduotojas F. Andriessen ir Tailando Karalystės Vyriausybės vardu Prekybos ministras, policijos kapitonas S. Osathanugrah. --------------------------------------------------